KOMMISSIONENS FORORDNING (EF) Nr. 452/1999 af 1. marts 1999 om fastsættelse af det mindsteudbytte, der skal overholdes ved ydelse af producentstøtte for spindhør og hamp

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1308/70 af 29. juni 1970 om den fælles markedsordning for hør og hamp (1), senest ændret ved forordning (EF) nr. 3290/94 (2),

under henvisning til Rådets forordning (EØF) nr. 619/71 af 22. marts 1971 om fastsættelse af almindelige regler for ydelse af støtte til hør og hamp (3), senest ændret ved forordning (EF) nr. 1420/98 (4), særlig artikel 6, og

ud fra følgende betragtninger:

I Kommissionens forordning (EØF) nr. 1164/89 af 28. april 1989 om gennemførelsesbestemmelser for støtte til spindhør og hamp (5), senest ændret ved forordning (EF) nr. 2814/98 (6), er der fastsat betingelser for retten til støtte; i forordning (EØF) nr. 619/71 er det fastsat, at Kommissionen kan fastsætte kriterier for det normale dyrkningsarbejde, herunder fastsætte et mindsteudbytte, der skal overholdes; det er nødvendigt at fastsætte et mindsteudbytte for at undgå tilsåninger af spindhør og hamp, der ikke tager sigte på at opnå en produktion, men udelukkende på at modtage en større støtte end for de andre markafgrøder;

det mindsteudbytte, der skal overholdes ved ydelse af producentstøtte for spindhør fra produktionsåret 1998/99, blev fastsat ved Kommissionens forordning (EF) nr. 2183/97 (7); i betragtning af erfaringen i nævnte produktionsår bør bestemmelserne i nævnte forordning forenkles og det fastsatte mindsteudbytte tilpasses i overensstemmelse hermed; på den anden side er det af hensyn til sammenhængen også nødvendigt at fastsætte et mindsteudbytte, der skal overholdes ved ydelse af producentstøtte for hamp; forordning (EF) nr. 2183/97 bør derfor ophæves og ud fra fælles principper fastsættes nye mindsteudbytter, der skal overholdes ved ydelse af producentstøtte for spindhør og hamp;

for at tage hensyn til de særlige jordbunds- og klimaforhold bør der indføres mindsteudbytter for spindhør og hamp, der er tilpasset produktionsvilkårene i Fællesskabets vigtigste produktionszoner, og som er i overensstemmelse med gode dyrkningsmetoder; for forenklingens skyld bør antallet af de forskellige mindsteudbytter, der skal overholdes, begrænses;

for at tage hensyn til den bestående dyrkningspraksis i Det Forenede Kongerige bør der for denne medlemsstat fastsættes en overgangsperiode for gradvis indførelse af mindsteudbytter, der er i overensstemmelse med korrekte dyrkningsmetoder;

de arealer og den produktion, på grundlag af hvilke udbyttet skal vurderes, bør fastsættes;

hvis det konstaterede udbytte er lavere end mindsteudbyttet, gennemgås virkningerne af eventuelle usædvanlige vejrforhold i de enkelte tilfælde efter forordning (EF) nr. 2183/97, ligesom der åbnes mulighed for en gradvis nedsættelse af støtten med dog en udbyttetærskel, under hvilken der ikke ydes nogen støtte; det kan ske, at mindsteudbyttet ikke opnås af flere medvirkende årsager, hvis individuelle virkninger er vanskelige at fastslå; trods visse nedsættelser af det mindsteudbytte, der følger af nærværende forordning, bør de pågældende arealer ikke helt udelukkes fra støtte, men omfattes af en nedsat støtte; der bør fastlægges et ensartet niveau for nedsat støtte, der er let at anvende, og som ikke udgør et incitament i forhold til støtten til de andre markafgrøder;

Forvaltningskomitéen for Hør og Hamp har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Der ydes kun producentstøtte for spindhør og producentstøtte for hamp for arealer, hvis udbytte af ikke-egrenerede hørstrå eller ikke-egrenerede hampestrå mindst er lig med følgende mindsteudbytter:

- for arealer i Tyskland, Østrig, Belgien, Danmark, Finland, Frankrig, Irland, Luxembourg, Nederlandene, Det Forenede Kongerige og Sverige: 2,5 t pr. ha

- for arealer i de øvrige medlemsstater: 1,5 t pr. ha.

Mindsteudbyttet af ikke-egrenerede hørstrå tilpasses dog som følger for arealer i Det Forenede Kongerige:

a) for produktionsåret 1999/2000: 1,5 t pr. ha

b) for produktionsåret 2000/01: 2 t pr. ha.

Artikel 2

1. Det udbytte, der skal tages i betragtning, er gennemsnitsudbyttet af ikke-egrenerede strå på arealer, som der ansøges om støtte for, eller, såfremt støtteansøgeren er en producent som omhandlet i artikel 3a, litra b), i forordning (EØF) nr. 619/71, på arealer, der dyrkes af hver ejer eller forpagter, som han har indgået en kontrakt om dyrkning af hør med.

2. Det i stk. 1 omhandlede gennemsnitsudbytte er lig med den mængde ikke-egrenerede strå i tons, der er klar til forarbejdning, som vejet ved ankomsten til forarbejdningsvirksomheden, divideret med arealet i ha.

Dog gælder følgende:

- er stråene høstet adskilt fra frøene, lægges frøenes vægt til vægten af de strå, der ankom til forarbejdningsvirksomheden, og

- er stråene høstet med en maskine, der selv adskiller fibrene fra de træagtige dele, udskiftes stråenes vægt med den samlede vægt af de forskellige produkter, der følger af den pågældende adskillelse. Er det ikke muligt at veje stænglens træagtige dele, fastslår medlemsstaten under hensyntagen til de tilsvarende resultater for god dyrkningspraksis den pågældende vægt ud fra en koefficient, der er fastlagt på grundlag af kontrol på stedet samt den pågældende maskines tekniske specifikationer.

3. Overholdelse af mindsteudbyttet skal fastslås på grundlag af de oplysninger, der er omhandlet i stk. 1 og 2, og som skal være til rådighed inden en af medlemsstaten fastsat dato før den 30. juni i det pågældende produktionsår. Hvis oplysningerne viser, at mindsteudbyttet ikke er overholdt, underretter medlemsstaten den pågældende herom og tager efter anmodning herom og kontrol på stedet hensyn til den anslåede vægt af de mængder fra det pågældende produktionsår, som han har oplagret.

Artikel 3

Overholdes det i artikel 1 omhandlede mindsteudbytte ikke, nedsættes støtten for de pågældende arealer med 65 %.

Artikel 4

Forordning (EF) nr. 2183/97 ophæves fra den 1. august 1999.

Artikel 5

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra produktionsåret 1999/2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. marts 1999.

På Kommissionens vegne

Franz FISCHLER

Medlem af Kommissionen

(1) EFT L 146 af 4. 7. 1970, s. 1.

(2) EFT L 349 af 31. 12. 1994, s. 105.

(3) EFT L 72 af 26. 3. 1971, s. 2.

(4) EFT L 190 af 4. 7. 1998, s. 7.

(5) EFT L 121 af 29. 4. 1989, s. 4.

(6) EFT L 349 af 22. 12. 1998, s. 50.

(7) EFT L 299 af 4. 11. 1997, s. 4.